Agwarsitayo iti Bagas
Pangbugtak kadagiti karkarna ti bislak
Daytay pangitali iti sangasako a ragsak
Sandi dagiti arapaap a mailusaklusak.
Agwarsitayo iti bagas, bagas a baak
Yunatayo dagiti diputado dagiti libak
Dagitay man nakakurbata nga aginsisiglat
Mangumkomision iti kinirog a rigrigat.
Ay, agwarsitayo iti bagas, bagas a baak
Isarunotayo dagiti senador dagiti beklat
Warsiantay ti senador, sapsapuen ti akak
Agas buy-ong a di nagbannog, agas ti kirat.
Ay, agwarsitayo iti bagas, bagas a baak
Iramantay ti palasio dagiti kari ti perdi a pirak
Ti palasio a kasingin dagiti naisalda nga utek
Ti palasio a Malakaniang ti arestado nga agek.
Ay, agwarsitayo iti bagas, bagas a baak,
Pangpadisi amin a mangmangkik, amin a sinalbag
Dagitay man paraimula iti buteng iti bayakabak
Mangibalud iti pagguuray a bendision iti agpatnag.
Ay, agwarsitayo iti bagas, bagas a baak.
Warsi a pangpaksiat kadagiti saraaw ti pinggan
Warsi a pangbuggiaw mannanakaw a kaibaan
Saraaw ken kaibaan, kontra signos ti paggaak.
Ay, agwarsitayo iti bagas, bagas a baak
Nasamay daytoy a pangdalus di ikankano a tulag
Nasamay a panagpartuat manen iti baro a biag
Sandi't inarasdasda nga aldaw a napusaksak.
*Paset ti koleksion nga "Agwarsitayo iti bagas."
3 comments:
- Ka Iddo said...
-
a, isu daytoy tay pinangabakmo, ka ariel? isunsa met daydiay adda iti archivemo, hehehe! mayat!
- September 8, 2006 at 8:11 PM
- rva said...
-
ipanmo man 'tay kompleto a koleksionmo, mang ariel?
- September 9, 2006 at 3:47 AM
- Ariel said...
-
wen, ipankonto.
- September 10, 2006 at 10:32 AM
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn min_Latn unk ilo_Latn dan_Latn bug_Latn unk pag_Latn eng_Latn eng_Latn unk dik_Latn eng_Latn